《赠朱伯原》
宋代·杨杰

张籍心不盲，何为盲于目。伯原道不病，今也病在足。

及第二十年，未识太仓粟。乐圃德义重，可敌万钟禄。

世味觉幻梦，老把华严读。九会发渊微，赞文焕珠玉。

洞庭秋月澄，吴门春草绿。香海泛虚舟，不慑鱼龙触。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。